એક વર્ષે સ્વામીશ્રી અચારડા પધાર્યા ત્યારે સમગ્ર પંથકમાં ખૂબ વરસાદ ખાબક્યો હતો. અચારડાથી સ્વામીશ્રીને ટ્રેક્ટરમાં બેસીને ભોયકા જવાનું હતું. વરસાદને લીધે જમીન ચીકણી થઈ ગઈ હતી. એટલે નાળા પાસે ટ્રેક્ટર ફસાયું. ટ્રેક્ટરે બળ તો ઘણું કર્યું પણ વધુ ને વધુ ફસાતું ગયું. સ્વામીશ્રીની સાથે ટ્રોલીમાં સંતો-હરિભક્તો પણ હતા. સૌ નીચે ઊતર્યા. ગારાવાળી જમીનમાં ટાયર નીચે પથરા મૂક્યા, પણ તેનાથી ટ્રેક્ટર આગળ વધી ન શક્યું. પછી તો ગામમાંથી બીજાં બે ટ્રેક્ટર આવ્યાં. આ ટ્રેક્ટર સાથે દોરડું બાંધીને ખેંચવામાં આવ્યું પણ જરાય ફરક ન પડ્યો. છેલ્લે ભોયકા ગામના જીલુભા ટ્રેક્ટર લઈને ગયા અને બળ કર્યું ત્યારે માંડ માંડ ટ્રેક્ટર બહાર નીકળ્યું. અને રાત્રે છેક 8 વાગે સ્વામીશ્રી પહોંચ્યા.